

**HOTĂRÂRE**

privind exprimarea acordului Consiliului Județean Cluj pentru participarea la implementarea Proiectului ”VELO APUSENI - AMENAJARE TRASEE CICLOTURISTICE ÎN MUNȚII APUSENI, PE ZONA JUDEȚELOR BIHOR, CLUJ ȘI ALBA” din Investiția I.4 ”Implementarea a 3.000 km de trasee cicloturistice la nivel national”, finanțat din PNRR - Componenta 11 – Turism și cultură

Consiliul Judeţean Cluj întrunit în şedinţă extraordinară;

Având în vedere Proiectul de hotărâre înregistrat cu nr. 243 din 9.12.2022 privind exprimarea acordului Consiliului Județean Cluj pentru participarea la implementarea Proiectului ”VELO APUSENI - AMENAJARE TRASEE CICLOTURISTICE ÎN MUNȚII APUSENI, PE ZONA JUDEȚELOR BIHOR, CLUJ ȘI ALBA” din Investiția I.4 ”Implementarea a 3.000 km de trasee cicloturistice la nivel national”, finanțat din PNRR - Componenta 11 – Turism și cultură, Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 49550/9.12.2022; Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 49550/9.12.2022 şi de Avizul cu nr. 49550 din 9.12.2022 adoptat de Comisia de specialitate nr. 7, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile:

* Legii privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* Regulamentului (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență;
* Deciziei Comisiei Europene 2021 / 608 de punere în aplicare a Consiliului de aprobare a evaluării Planului de Redresare și Reziliență al României din 03 noiembrie 2021;
* art. 173 alin. (1) lit. c) și d), alin. (4) lit. a), alin. (5) lit. n), ale art. 297 alin. (1) lit. (a) și ale art. 298 – 301 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, cu completările și modificările ulterioare;
* Hotărârii Guvernului nr. 209/2022 pentru aprobarea Normelor metodologice de aplicare a prevederilor Ordonanței de urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare şi reziliență precum şi pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare şi reziliență necesar României pentru accesarea de fonduri externe rambursabile şi nerambursabile în cadrul Mecanismului de redresare şi reziliență;
* Ordinului Ministrului Dezvoltării, Lucrărilor Publice și Administrației nr. 3.047/2022 pentru aprobarea Schemei de finanțare – Condiții de accesare a fondurilor europene aferente PNRR în cadrul apelului de proiecte PNRR/2022/C11/I4, Componenta 11 – Turism și cultură, Investiția: I4. Implementarea a 3.000 km de trasee cicloturistice;

În temeiul competentelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Consiliul Județul Cluj își exprimă acordul cu privire la participarea la implementarea Proiectului ”VELO APUSENI - AMENAJARE TRASEE CICLOTURISTICE ÎN MUNȚII APUSENI, PE ZONA JUDEȚELOR BIHOR, CLUJ ȘI ALBA” din investiția I.4 ”Implementarea a 3.000 km de trasee cicloturistice la nivel național” finanțat din PNRR, Componenta 11 – Turism și cultură, alături de alte unități administrativ-teritoriale din Județul Cluj, dar și din județele învecinate, sub coordonarea Liderului de proiect.

**Art. 2.** Se aprobă modelul de Acord de parteneriat cuprins în **anexa** care face parte integrantă din prezenta hotărâre.

**Art. 3**. Consiliul Județul Cluj își exprimă acordul cu privire la susținerea cheltuielilor neeligibile ale proiectului precizat la art. 1, astfel cum acestea vor rezulta din documentațiile tehnico-economice/contractul de lucrări solicitate în etapa de implementare și prevăzute în Ghidul de finanțare al apelului de proiecte PNRR/2022/C11/I.4.

**Art. 4.** Județul Cluj se angajează să identifice toate terenurile aflate în domeniul public și privat al acestuia și să susțină identificarea celor mai potrivite rute pe care să se efectueze ulterior lucrările de amenajare a traseului cicloturistic, astfel încât acestea să poată avea un caracter de continuitate pe teritoriul administrativ al Județului cluj, dar și pe teritoriul administrativ al județelor învecinate.

**Art. 5.** Județul Cluj se angajează să susțină efectuarea lucrărilor și a amenajărilor necesare aferente traseului cicloturistic care tranzitează județul de către executantul lucrărilor, desemnat potrivit legii.

**Art. 6.** Județul Cluj se angajează să susțină utilizarea nestingherită pentru toți utilizatorii, pe întreaga durată a existenței traseului cicloturistic, a lucrărilor și amenajărilor aferente și să permită, ulterior dării în folosință a traseului, a tuturor lucrărilor de întreținere sau mentenanță necesare.

**Art. 7.** Se mandatează Președintele Consiliului Județean Cluj, domnul Alin Tișe, să semneze, în numele și pentru Județul Cluj, Acordul de parteneriat la cererea de finanțare a Proiectului ”VELO APUSENI - AMENAJARE TRASEE CICLOTURISTICE ÎN MUNȚII APUSENI, PE ZONA JUDEȚELOR BIHOR, CLUJ ȘI ALBA” din Investiția I.4 ”Implementarea a 3.000 km de trasee cicloturistice la nivel național” cu toate anexele acesteia, inclusiv eventualele modificări care nu afectează semnificativ acordul, precum și a tuturor documentelor aferente proiectului și a eventualelor acte adiționale ce urmează a se încheia la acordul de parteneriat, dar și să reprezinte Județul Cluj în relația cu Ministerul Dezvoltării, Lucrărilor Publice și Administrației.

**Art. 8.** Se mandatează Președintele Consiliului Județean Bihor să exercite calitatea de Lider de proiect/parteneriat și să semneze, în numele și pe seama tuturor partenerilor, cererea de finanțare a Proiectului ”VELO APUSENI - AMENAJARE TRASEE CICLOTURISTICE ÎN MUNȚII APUSENI, PE ZONA JUDEȚELOR BIHOR, CLUJ ȘI ALBA” din Investiția I.4 ”Implementarea a 3.000 km de trasee cicloturistice la nivel național” cu toate anexele acesteia, inclusiv eventualele clarificări solicitate, precum și toate documentele aferente proiectului, dar și să reprezinte partenerii în relația cu Ministerul Dezvoltării, Lucrărilor Publice și Administrației.

**Art. 9.** Președintele Consiliului Județean Bihor, împreună cu partenerii– celelalte unități administrativ-teritoriale pe teritoriul cărora vor fi construite traseele cicloturistice–, va propune constituirea unei structuri pentru gestionarea proiectului precizat la art. 1.

**Art. 10.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală Buget-Finanțe, Resurse Umane și Direcţia Dezvoltare şi Investiţii.

**Art. 11.** Prezenta hotărâre se comunică Direcţiei Generale Buget-Finanțe, Resurse Umane, Direcţiei Dezvoltare şi Investiţii; Direcției de Administrare a Domeniului Public și Privat al Județului Cluj, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 232 din 9 decembrie 2022**

*Prezenta hotărâre a fost adoptată cu 29 voturi “pentru”, iar 1 membru al Consiliului județean nu a votat, fiind astfel respectate prevederile legale privind majoritatea de voturi necesară.*